F'din il-ġimgħa tiġi fi tmiemha din il-kampanja elettorali. Appuntament politiku importanti li minnu wieħed jitlaq lejn oħrajn. Wieħed li ġieb impostazzjoni ġdida u differenti f'dak li konna qed naraw fil-passat. Wieħed li jappella min-naħa tagħna l-iktar għall-forza tar-raġuni. Naċċettaw li għall-Partit Nazzjonalista dawn mhumiex elezzjonijiet li fihom kellu, fil-passat, riżultati qawwija. Mill-bidunett, anke jekk kien il-partit li mingħajru pajjiżna ma kienx isir membru sħiħ tal-Unjoni Ewropea, xorta l-maġġoranza tas-siġġijiet u l-voti marret għand il-Partit Soċjalista. Dik hija r-realtà Dik hija l-verità. F'ebda wieħed mill-appuntamenti preċedenti ma kellna iktar. Kellna biss ix-xorti li fl-aħħar appuntament il-partit żied siġġu, mhux għax kellu l-voti għalih, imma għax bis-sistema tagħna kandidata tagħna fl-aħħar kellha fuqha iktar voti minn kandidati tal-partit l-ieħor. Dawn il-fatti ma jżommuniex lura, però, milli nagħmlu l-parti sħiħa tagħna. Ċertament, il-programm elettorali li ġie mfassal u apparovat mill-Kunsill Ġenerali huwa mimli b'ideat. Proposti li jistgħu jitwettqu, bil-ħsieb li nieħdu l-aqwa ġid, mhux deni, mill-Unjoni Ewropea. Nassiguraw li l-interess nazzjonali li ħadna dejjem ħsiebu jkompli jiġi aċċertat. Dan l-appuntament serva sabiex ġieb iktar normalità fil-klima politika. Diversi apprezzaw l-impenna ta' diversi kandidati sabiex jiġu dibattuti pożizzjonijiet politiċi varji marbuta mas-suġġett. Il-Partit Nazzjonalista, f'dan ikkontribwixxa ċertament b'kandidati validi, intelliġenti, jafu fuq ponot subgħajhom l-Unjoni Ewropea u baqgħu jirrispettaw dawk ta' kandidati oħra. Mhux biss, imma aktar minn hekk, il-fatt li l-mexxejja politiċi fuq programm u ddibattew għamel ħafna iktar ġid. Ma hemmx dubju li l-Kap tal-Partit, Dr Adrian Delia, wera li kapaċi ferm iktar milli l-propaganda tal-partit fil-Gvern tgħid li hu. Tkissret ħafna l-immaġini negattiva tagħhom tiegħu. Ħareġ ta' dak li għandu ġewwa fih. Kalma, attenzjoni għall-batut, direzzjoni u moderazzjoni. Fuq kollox, l-interess nazzjonali f'qalbu u f'moħħu. Nifhmu f'dan Nifhmu f'dan li l-Prim Ministru ma setax jerġa' jidħol għal tali eżerċizzju li kien jerġa' jwettaq il-ġid elettorali lil Adrian Delia, u qagħad pass kbir 'il bogħod mit-tieni Fehem li mal-Kap tal-Oppożizzjoni jrid joqgħod iktar attent f'dak li jsib ruħu miegħu fih. Mhux biss, imma l-esperjenza politika tiegħu f'dawn is-snin kienet konċentrata u f'dan, għalhekk, limitata f'diskorsi pubbliċi fejn ħadd ma jista' jew jazzarda jmerih. Fil-fatt rajna "aggressività" iktar wara. Rajna reazzjonijiet esaġerati, b'diskorsi li jersqu viċin ta' politiċi fuq il-lemin qawwi. F'dan wieħed jifhem li hemm dożi awqa ta' "arroganza" politika. Meta partit u mexxej ikun imdorri f'ċertu poter f'idejh isir iktar familjari miegħu u jinħakem aktar. Fil-passat, diversi mill-elettorat kienu jagħrfu li għandhom jibgħatu messaġġi lill-Partit Nazzjonalista sabiex irażżnuh u jiftħulu għajnejh. Dan, taħtna, kien proċess normali. Illum irridu naraw il-Ħadd li ġej jekk, kif, u kemm hemm dan l-għarfien. Hija opportunità unika u importanti sabiex wieħed iġib lill-Gvern lura fl-art jisma' l-problemi li jeżistu verament, mhux dawk biss li jrid jisma' dwarhom. Huwa fl-interess nazzjonali li dan iseħħ. Serviet sew Fuq dan, il-Partit Nazzjonalista kien ferm iktar attent. Kull jum tkellimna fuq suġġetti varji. L-ambjent, il-ġustizzja soċjali, il-ħajja, it-taxxa, l-immigrazzjoni irregolari, il-mard kiefer tal-kanċer, il-persuni li qed ibatu mid-dimensja, in-nuqqas ta' pagi tajba, in-nuqqas ta' djar għall-klassi tal-ħaddiem kienu fost diversi. Ma konniex marbuta ma' arblu wieħed. Ħadna ħsieb invarjaw, għax il-pajjiż għandu numru ta' sfidi, ta' problemi, li dmirna huwa li nitkellm dwarhom. Ma esaġerajniex. Konna korretti ħafna. Proprju għalhekk li l-aġenda nazzjonali ħadna ħsieb niffissawha aħna għall-vantaġġ tal-poplu. Proprju għalhekk li, almenu, bdejna nisimgħu lill-Prim Ministru stess jammetti li hawn in-nuqqasijiet, u hawn inqas attenzjoni għall-ġustizzja soċjali. Konna pożittivi Ċertament, il-partit kien pożittiv ħafna u realistiku. Ma kellux kandidati li ntilfu jistudjaw u jikkwotaw biċċiet mit-Testment l-Antik. Il-kliem "għajn għal għajn u sinna għal sinna" kienu stunati għall-aħħar. Mhux biss, imma kontradizzjoni ċara ma' dak li kien qiegħed jiġi dikjarat mill-Partit Soċjalista barra. Li taqla' għajn jew sinna ta' ħaddieħor hija pożittiva, jew ta' tama, jew ta' aspirazzjoni, jew ta' għaqda? Proprju l-kontra. L-agħar f'dan kien li l-amministrazzjoni tal-partit, flok sikktet dan kompliet tappoġġja u tieħu pjaċir bih. Diskors bħal dan ma jagħmilx ġid, anzi ħsara jwettaq fil-klima politika li qed nippruvaw nibnu. Aġir li jmur kontra l-interess nazzjonali. Il-Partit tal-Ewropa F'dan ħadd ma jista' jmeri li aħna nibqgħu l-partit tal-Ewropa. Nibqgħu dawk li tul is-snin bqajna nemmnu fil-vantaġġi li l-kontinent Ewropew jagħtina. M'aħniex, f'dan, li nħallu l-affarijiet imorru l-kontra. Nibqgħu dik l-omm li welldet u dehret quddiem l-għaref Salamun. Li tippreferi t-tarbija tgħix għand id li ma ridithiex, milli li din ma tibqax ħajja. Nibqgħu, ikun xi jkun ir-riżultat, il-partit pożittiv. Il-partit li ma jridx li jkun hemm mibgħeda fil-politika. Li jrid li jkun hemm rispett u attenzjoni lejn il-poplu. Li jkun hemm ħidma soda u verament tajba għall-ġustizzja soċjali. Li jkompli jkun hemm ħidma li tħares l-interess nazzjonali.
Fl-interess nazzjonali.